**BEZENYE KÖZSÉGI ÖNKORMÁNYZAT**

**2020-2024. KÖZÖTTI IDŐSZAKRA SZÓLÓ**

**GAZDASÁGI PROGRAMJA**

1. **BEVEZETÉS**

Magyarország helyi önkormányzatairól szóló 2011. évi CLXXXIX. törvény 116. §-a rögzíti, hogy:

„(1) képviselő-testület hosszú távú fejlesztési elképzeléseit gazdasági programban, fejlesztési tervben rögzíti, mely

(2) A gazdasági program, fejlesztési terv a képviselő-testület megbízatásának időtartamára vagy azt meghaladó időszakra szól.

(3) A gazdasági program, fejlesztési terv helyi szinten meghatározza mindazokat a célkitűzéseket és feladatokat, amelyek a helyi önkormányzat költségvetési lehetőségeivel összhangban, a helyi társadalmi, környezeti és gazdasági adottságok átfogó figyelembevételével a helyi önkormányzat által nyújtandó feladatok biztosítását, színvonalának javítását szolgálják.

(4) A gazdasági program, fejlesztési terv – a megyei területfejlesztési elképzelésekkel összhangban – tartalmazza, különösen: az egyes közszolgáltatások biztosítására, színvonalának javítására vonatkozó fejlesztési elképzeléseket.

(5) A gazdasági programot, fejlesztési tervet a képviselő-testület az alakuló ülést követő 6 hónapon belül fogadja el. Ha a meglévő gazdasági program, fejlesztési terv az előző ciklusidőn túlnyúló, úgy azt újonnan megválasztott képviselő-testület az alakuló ülést követő hat hónapon belül köteles felülvizsgálni, és legalább a ciklusidő végéig kiegészíteni vagy módosítani.”

A gazdasági program elkészítésének célja, hogy az önkormányzat képviselő-testülete egységes, előre meghatározott célrendszer szerint működjön és a lehetőségek figyelembe vétele mellett fejlődjön.

A gazdasági program az önkormányzat részére helyi szinten határozza meg mindazon célkitűzéseket, feladatokat, amelyek a helyi önkormányzat költségvetési lehetőségeivel összhangban – a megyei területfejlesztési elképzelésekkel összhangban – tartalmazza az önkormányzat által nyújtandó kötelező és önként vállalt feladatok biztosítását, fejlesztését szolgálják.

A gazdasági program összeállítása során az alábbiak kerültek figyelembevételre:

* a Polgármester és a Képviselő-testület elképzelései,
* a település lakossága, önszerveződő közösségei által megfogalmazott igények,
* az Önkormányzat jelenlegi, illetve várható pénzügyi helyzete.

A Képviselő-testület a gazdasági program elfogadásával tudomásul veszi, hogy az abban meghatározottakat figyelembe kell venni minden gazdasági jellegű, a gazdálkodásra, a település működtetésére, fejlesztésére vonatkozó döntésnél.

A gazdasági programban meghatározott célok eléréséhez a képviselő-testületnek az alábbiakra kell koncentrálnia:

* a célkitűzések egymásra épülő megvalósítására,
* a szükséges anyagi források és eszközök megteremtésére.

Az anyagi eszközök megteremtéséhez nem elegendő az évről-évre keletkező források (pl. állami támogatás, helyi bevételek) megléte, hanem szükség van:

* a pályázati lehetőségek felkutatására és kiaknázására,
* a község elhelyezkedésének, adottságainak, sajátosságainak figyelembe vételével új lehetőségek keresésére,
* a meglévő források nagyobb mértékű kihasználására.
1. **BEZENYE KÖZSÉG JELENLEGI HELYZETÉNEK ÉRTÉKELÉSE**

Településünk közlekedésföldrajzi helyzete roppant kedvező, hiszen közvetlenül a Mosonmagyaróvár – Rajka - Pozsony felé menő 150-es főúton fekszik. A település mellett halad az M15 Hegyeshalom – Pozsony autópálya, az M15-ös a rajkai csomópontból érhető el, továbbá áthalad a településen az 1 sz. Budapest – Győr - Hegyeshalom–Rajka vasútvonal. Emellett a településnek a 1501 sz. mellékút ad közvetlen kapcsolatot Hegyeshalommal.

A lakosságszám 2014-ben 1447 fő, 2020-ban 1435 fő, 668 férfi, 767 nő.

A lakosság korcsoportonkénti megoszlása:

|  |  |  |  |  |  |
| --- | --- | --- | --- | --- | --- |
| Korcsoportok: | 0-14 | 15-18 | 19-62 | 63- | összesen |
| Állandó lakosság: | 189 | 49 | 886 | 311 | 1435 |

A munkaképes korú lakosság főleg Mosonmagyaróvárra, Rajkára, Dunakilitire, Mosonszolnokra és Ausztriába járnak dolgozni. A helyi vállalkozások kevés munkahelyet biztosítanak.

A település intézményi ellátottsága átlagosnak mondható, ugyanis a község működéséhez szükséges valamennyi egészségügyi szolgálattal (háziorvosi alapellátás, fogászati alapellátás, területi védőnői szolgálat) rendelkezik, 2 csoporttal működő napközi otthonos óvoda és 8 osztályos nemzetiségi feladatokat ellátó általános iskola működik.

1. **Infrastruktúra:**

Villany, víz, gáz, telefonhálózat rendelkezésre áll.

Szennyvízhálózat kiépítése Bezenyén megtörtént, Papréten folyamatban van.

A szemétszállítás, a szelektív hulladékgyűjtés megoldott.

1. **Bezenye község gazdasági helyzetét befolyásoló tényezők**
* a kormányzat gazdaságpolitikája,
* a megyei, ezen belül a járási területfejlesztési operatív program,
* nemzeti és EU-s pályázati források,
* Magyar Falu program,
* a település adottságai, a lakosság összetétele, igényei,
* az önkormányzat vagyoni helyzete, jelenlegi, illetve várható pénzügyi kondíciói,
* a képviselő-testület és a bizottságok javaslatai,
* a településen működő intézmények és szervezetek javaslatai, elvárásai.
1. **A kormány fejlesztési irányai**

A kormány a fejlesztési elképzeléseit a fejlesztő állam, a fejlődő magyar vállalkozások, az innováció és tudomány, az új energiapolitika, a fejlődő vidék, a területfejlesztés, a növekvő foglalkoztatás témakörében határozta meg, melyek kihatnak Önkormányzatunk fejlesztési elképzeléseire is.

A kormány fejleszteni kívánja az építőipart és meg kívánja teremteni a tisztább és egészségesebb környezetet.

A kormány 254/2019.(X.28.) rendeletével módosította a 141/2018.(VII.27.) rendeletét, mely szerint nemzetgazdasági szempontból kiemelt jelentőségű beruházásnak minősítette a „Mezőgazdasági termelő, feldolgozó és forgalmazó integrált központ beruházás Bezenye és Hegyeshalom területén”. Ez a projekt nagyban befolyásolja településünk helyzetét.

A kormányprogram szerint a fejlődés húzóágazatai:

* területi operatív program, KEHOP, Magyar Falu program,
* az üzleti- és kereskedelmi szolgáltatás,
* az idegenforgalom és falusi turizmus.
1. **Bezenye község önkormányzatának gazdasági helyzete és a várható változások**
2. **Vagyoni helyzet**

A vagyon az elmúlt 4 évben nagymértékben változott, melynek okait az Önkormányzat jelenlegi vezetése az alábbiak szerint értékeli:

* sikeres pályázatnak köszönhetően megvalósult az ipari park·100 %-os támogatással, a szerződött támogatás összege: 273 605 479 Ft.
* elkészült a Jókai utca útépítése a belterületi utak pályázat keretében 85 %-os támogatással.
* megvalósult a külterületi helyi közutak pályázat keretében a szennyvíztelep felé vezető út.
* folyamatban van az Észak- és Közép-Dunántúli Magyarországi szennyvízelvezetési és –kezelési fejlesztés 5. (ÉKDU5)” című, Kehop-2.2.2-15-2016-00059 AZONOSÍTÓ SZÁMÚ PROJEKT KERETÉBEN, Csabrendek központú agglomeráció szennyvízelvezetési feladatainak megvalósítása, mely településünket Paprét vonatkozásában érinti, a településrész szennyvízelvezetésének fejlesztése, a bezenyei végátemelő és Paprét település közti távnyomó vezeték és gravitációs szennyvízhálózat kiépítése. A kivitelezési munkák várhatóan év végéig befejeződnek.

Az önkormányzat ingatlanvagyona forgalomképtelen – ezen belül nemzetgazdasági szempontból kiemelt jelentőségű – vagyonból, korlátozottan forgalomképes vagyonból és üzleti (korábban: forgalomképes) vagyonból áll.

A forgalomképtelen törzsvagyon körébe tartozó főbb ingatlanok: közterületek, utak, temető, buszváró, árok stb. Korlátozottan forgalomképes törzsvagyon körébe tartozó főbb vagyonelemek jelenleg: önkormányzati hivatal, művelődési házak, óvoda és iskola épülete, tájház, sportpálya, stb. Üzleti vagyon körébe tartozik a Jókai u. 1. szám alatt található önkormányzati lakások, belterületi beépítetlen területek.

Üzemeltetésre átadott vagyon az ivóvíz-, illetve a csatornahálózat rendszer.

1. **Pénzügyi helyzet**

Az önkormányzat pénzügyi, likviditási helyzetét jellemzi:

* az önkormányzati választást követően az önkormányzat nehéz anyagi körülmények között vette át a gazdálkodást, jelentős kifizetetlen számla halmozódott fel, melyre a pénzügyi fedezet nem állt rendelkezésre.
* A nem megfelelően elvégzett külterületi útépítés, a hozzá kapcsolódó pályázati elszámolás sem volt megfelelő, ezért ennek kapcsán visszafizetési kötelezettség merülhet fel.
* A MAKADÁM Kft-nél olyan munkák kerültek megrendelésre az önkormányzat előző vezetése részéről, amelyekre a pénzügyi fedezet nem állt rendelkezésre. A választások előtt a megrendelt munkákra 50 %-os előleg került kifizetésre. A munkák elvégzésére a teljesítésigazolás megtörtént, mely alapján benyújtásra kerültek a számlák. A számlák összege 43.584.128 Ft.

Az önkormányzat saját bevételei csak kisebb munkák finanszírozására elengedők. Az év közbeni likviditási helyzet kezelésére folyószámla hitel felvétele szükséges.

1. **GAZDASÁGI PROGRAM ÉS JÖVŐKÉP**
2. **A 2019-2024. évekre általános fejlesztési elképzelései**

A helyi agráriummal, iparral, illetve vállalkozások támogatásával kapcsolatos elképzelések megvalósítása fontos cél. A vállalkozók támogatásával kapcsolatos fejlesztési elképzelések:

* az Önkormányzat honlapján térítésmentes bemutatkozási lehetőséget biztosítunk a helyi vállalkozásoknak.
* A honlapon szerepeltetni kell a turisztikai lehetőségeket.
* Amennyiben tervezett beruházásaink megvalósulnak mindenképpen a helyben adót fizető vállalkozásokat fogjuk előnyben részesíteni.
* Segítünk a helyi vállalkozások munkaerőigényének kielégítésében önkormányzati szinten.
* Törekszünk munkahelyteremtő vállalkozások településünkön történő megjelenésére.
* A helyi mezőgazdaság szereplőinek támogatása elsősorban egy helyben elérhető piactér kialakításával, ahol a helyi őstermelőktől vásárolhatnak a település lakói.

**Idegenforgalom**

Az idegenforgalom a település azon ágazata, ahol még vannak kiaknázatlan lehetőségek. Ki kell használni azt, hogy Magyarország egyre népszerűbb turisztikai célpont a külföldi lakosság számára, s jó ütemben fejlődik a belföldi turizmus is. A turisztikai kínálat az igényeket figyelembe véve egyre szélesedik, ahol a településnek meg kell találnia, illetve ki kell alakítania saját arculatát és tovább kell fejlesztenie a turisztikai vonzerejét.

Bezenye községnek ebben is meg kell találnia, illetve ki kell alakítani saját arculatát. Ennek elsődleges színtere lehet a Mosonmagyaróvár és térsége kistérségben való megjelenés lehet, a római katolikus templommal, a tájházzal, a Mosoni Duna partján, a Rétárok kanális mellett túraútvonal kialakításával*.*

A turisztika fontos azért is, mert munkahelyteremtő és megtartó képessége is jelentős lehet.

**Az idegenforgalommal kapcsolatos fejlesztési elképzelések:**

* A település turisztikai arculatának fejlesztése.
* Turisztikai kiadványt kell készíteni (pl. füzet, prospektus, túratérkép stb.).
* Az idegenforgalmi megítélés szempontjából fontos közterületeken, a településen átmenő kerékpárút mellett további megfelelő pihenőhelyek kialakítása (pad, asztal, szeméttároló edény), ivóvízvételi lehetőség biztosítása.
* Támogatni kell az idegenforgalom, illetve a település látogatottságát, ismertségét segítő rendezvényeket, melyeket a település honlapján meg kell jelentetni.
* Megjelenési lehetőséget kell biztosítani az idegenforgalommal foglalkozó vállalkozások számára a település honlapján.

Az **infrastrukturális** fejlesztések pozitív irányban befolyásolják a település fejlődését. A képviselő-testület fontosnak tartja a közúthálózat, a járda, a csatornahálózat, a vízvezetékrendszer, a szennyvízcsatorna-rendszer, a villamos energia, a gáz, a közvilágítás, telefon, az internet szolgáltatások megfelelő biztosítását.

Közlekedési feladatok között fontosnak tartjuk:

* a község útjainak szilárd burkolattal történő ellátását, felújítását,
* a meglévő utak tisztántartását és a külterületi utak karbantartását.

Az informatikai lehetőségek biztosítása a települési önkormányzatok számára a modern kor követelményeihez való igazodás, felzárkózás követelményét jelenti. Az informatika terén meg kell valósítani azt, hogy:

* az Önkormányzat olyan honlappal rendelkezzen, melyen az Önkormányzattal és intézményeivel kapcsolatos fontosabb tájékoztatás biztosítható,
* az internet hozzáférés biztosítva legyen a lakosság széles köre számára,
* az önkormányzati feladatellátásban közreműködő, az informatikai eszközök használatát is igénylő területeken az érintett személyek számítógép-kezelési képzése, ill. továbbképzése.

**Vállalkozók támogatása**

A helyi vállalkozások támogatása érdekében össze kell állítani egy „vállalkozási térképet”, mely tartalmazza, hogy milyen vállalkozások érhetők el a településen. Ez az önkormányzat honlapján be kell mutatni.

**Közfoglalkoztatás**

A Kormány a Közfoglalkoztatási Program keretében folyamatosan kapcsolatot tart az önkormányzatokkal. Ennek keretében rövid időtartamú (2-4 hónap) és hosszabb időtartamú (2-12 hónap) közfoglalkoztatási pályázati rendszert biztosít nagyarányú állami támogatással (költségek 95 %-nak, illetve 75-100 %-nak finanszírozásával), melyben Bezenye Község Önkormányzata részt kíván venni. Éves szinte 2 fő közfoglalkoztatott alkalmazásával számolunk.

**A településfejlesztési politika céljai**

Az Önkormányzat településfejlesztési céljai olyanok célok, melyek a település általános fejlesztését segítik elő, valamint a közszolgáltatások biztosításához és fenntartásához kapcsolódnak. Településfejlesztési célok:

* belterületi közutak, járdák kiépítése, felújítása,
* külterületi utak használhatóságának biztosítása,
* középületek felújítása, környezetének rendezése, parkolók kialakítása,
* csapadékvíz-elvezető rendszer építése, felújítása,
* temetők létesítményeinek karbantartása, felújítása,
* parkok, zöldterületek kialakítása, játszótér felújítása, új játszótér kialakítása.
1. **Bezenye Községi Önkormányzat településfejlesztési politikájának célkitűzései**

Bezenye Községi Önkormányzat településfejlesztési politikájának legfőbb célkitűzése, hogy az önkormányzati vagyon a képviselő-testült ciklusa alatt tartósan ne csökkenjen. Csak olyan fejlesztéseket vállaljon, melyekkel a megvalósuló eszközöket, programokat a működtetés során is zökkenőmentesen finanszírozni tudja.

A Képviselő-testület fontosnak tartja, hogy a településfejlesztés a település számára ismert módon, a széles nyilvánosság biztosítása mellett történjen, mivel ez a biztosítéka annak, hogy az elméleti fejlesztési tervekből azok valósuljanak meg, melyek tényleg a település jövőjét, hosszú fejlődését, fejlesztését szolgálják.

A településfejlesztéssel kapcsolatos célkitűzések:

* a település új honlapjának karbantartása és információkkal való feltöltése kiemelt fontosságú feladat.
* A honlapon biztosítani kell a helyet
- a képviselő-testület működésével kapcsolatos közérdekű adatoknak,
- a település intézményeinek,
- a helyi civil szervezeteknek,
- a településen megrendezett programoknak.
* A településfejlesztésbe be kell vonni a helyi lakosságot, vállalkozókat és önszerveződő közösségeket.

A Képviselő-testület fontosnak tartja, hogy a településfejlesztés során azok az igények kerüljenek előtérbe, melyek olyan probléma megoldására, igény kielégítésére irányulnak, melyek alapvető településüzemeltetési és közszolgáltatási feladatokhoz kapcsolódnak, vagy melyek több településfejlesztési, üzemeltetési cél megvalósítását is segítik és a település fejlesztése szempontjából felállított rangsorban előbbre vannak.

A település átgondoltságát segíti a jelen gazdasági program, valamint az éves költségvetési tervek, melyek sorrendbe állítják a célokat, illetve részcélokat valósítanak meg a ciklus évei alatt. A településfejlesztés során – az alapvető településüzemeltetési és közszolgáltatási célú fejlesztések kivételével – figyelembe kell venni a következőket:

* azokat a fejlesztéseket, programokat kell előtérbe helyezni, melyekhez kapcsolódva gazdasági számítások igazolják azt, hogy a fejlesztés eredményeként az Önkormányzat tartósan (legalább 4 éven keresztül) a korábbi éveknél magasabb bevétellel, illetve alacsonyabb kiadással számolhat, és/vagy
* melyek hosszú távon a népességszám emelkedését idézik elő,
* melyek munkahelyet teremtenek,
* háttérbe kell helyezni azokat a fejlesztéseket:
* melyek a lakosság, vagy a vállalkozók nagyon szűk körét érintik, és mely fejlesztésekkel megvalósuló beruházás aránytalan nagy működtetési kiadásokkal jár,
* melyek során létrejött beruházás üzemeltetése aránytalanul nagy terhet ró az Önkormányzatra, és adott közszolgáltatás más módon, kedvezőbb anyagi feltételekkel biztosítható.

**A településfejlesztés lehetőséges eszközei**

1. **A településrendezési terv**

Az Önkormányzat településrendezési terve a településfejlesztés egyik alapdokumentuma, amely kijelöli a településen belül az egyes településrészek funkcióját, jellegét.

A Képviselő-testület feladata, hogy mielőbb elfogadja a település új rendezési tervét, szükség esetén lépéseket tegyen a rendezési terv módosítására, valamint a rendezési tervben szereplő fejlesztések megvalósítására.

1. **Pályázatok**

A Képviselő-testület mandátumának időszaka alatt jelentős pályázati források nyílnak meg, szükséges az, hogy a településfejlesztés egyik fontos eszközévé váljon a pályázati tevékenység.

**A sikeres pályázatok érdekében:**

* a pályázatok megírására a szükséges szakértelemmel és tehetséggel rendelkező személyt/személyeket kell keresni és megbízni,
* a pályázatok benyújthatósága érdekében kiemelt fontosságú fejlesztésekre előre terveket kell készíteni – mivel a tervezés, valamint az engedélyeztetés időigényessége miatt az adott pályázatban megadott határidő gyakran nem elegendő,
* meg kell vizsgálni a sikeres pályázatokra ösztönző érdekeltségi rendszer kidolgozásának szükségességét.

**Az adópolitika célkitűzései**

Az Önkormányzat fontosnak tartja a helyi adópolitikai célkitűzések megfogalmazását, mivel az jelentősen befolyásolja a településen keletkező saját bevételeket, illetve hatással van a településen élő magánszemélyek és vállalkozások anyagi terheire. A helyi adók esetében az önkormányzat képviselő-testülete az adóztatást úgy kívánja kialakítani, hogy az állandósága mellett az önkormányzat biztos bevételi forrását jelentse, megjelenítve a stabilitást, ugyanakkor igazságos is legyen az adózói kört illetően. A helyi adóztatás során a Képviselő-testület:

1. minden évben megvizsgálja a helyi adóztatás által nyújtott bevételszerzési lehetőségeket,
	* adófajtákat összehasonlítva dönt a bevezetendő, illetve fenntartandó adókról, az adórendelet módosításokról,
	* csak olyan adórendeletet fogad el, amely a lakosság számára még elviselhető anyagi terhet jelent,
	* nem hat a vállalkozók működésének, fejlesztési elképzeléseinek gátjaként.
2. Az adóbevételek növelése érdekében a Képviselő-testület fokozott figyelmet fordít arra, hogy:
* az adózók fizetési morálja javuljon,
* az adózók tájékoztatást kapjanak az adóbevételek felhasználásáról, mivel az adóforintok ismert felhasználási célja, illetve elért eredményei segítik az önkéntes befizetést,
* a képviselő-testület átláthatóbb adórendelet megalkotását tűzi ki célul.
1. **Az egyes közszolgáltatások biztosítására, színvonalának javítására vonatkozó megoldások**

Bezenye Községi Önkormányzat Képviselő-testülete a gazdasági elképzelései között fontosnak tartja az egyes közszolgáltatások biztosítására, színvonalának javítására vonatkozó intézkedéseket.

Az Önkormányzat Képviselő-testülete az önkormányzati és egyéb közigazgatási feladatait a Hegyeshalmi Közös Önkormányzati Hivatal útján látja el.

A Képviselő-testület – az önkormányzati törvényben meghatározott – kötelező feladatok ellátását biztosítja, többek között:

* vízrendezés és csapadékvíz
* csatornázás
* köztemető fenntartás
* köztisztaság és településtisztaság fenntartása,
* helyi tűzvédelem,
* közbiztonság helyi feladatainak ellátása,
* gondoskodás az óvodáról, az alapfokú nevelésről, oktatásról
* gondoskodás az egészségügyi ellátásról,
* gondoskodás gyermek és ifjúsági feladatokról,
* közösségi tér biztosítása,
* közművelődési tevékenység, sport támogatása,
* a nemzeti és etnikai kisebbségek jogai érvényesítésének biztosítása,
* egészséges életmód közösségi feltételeinek elősegítése.

**A községi önkormányzat**

Az Önkormányzat feladata a község üzemeltetése, működtetése (közvilágítás, közutak, járdák és belvízelvezető árkok, ivóvíz ellátás, parkgondozás, temető fenntartás, stb.), intézményeinek önálló fenntartása és működtetése (közös hivatal, óvoda, általános iskola, védőnői szolgálat, művelődési ház, tájház, stb.)

**Közigazgatás**

A közigazgatás megfelelő színvonalának biztosítása érdekében szükséges:

* a szolgáltató jellegű közigazgatás megteremtése,
* az elektronikus ügyintézés lehetőségének megteremtése,
* az információs szolgáltatás kiterjesztése,
* a közigazgatás tárgyi feltételeinek javítása.
* a hivatal épületének felújítása.

Az Önkormányzat az egyéb, nem lakás célú helyiségei kihasználása lehetőségeit rendszeresen megvizsgálja.

A hasznosítás során figyelembe veszi a közszolgáltatások biztosításának elsőbbségét, majd a felesleges kapacitások gazdaságos kihasználására törekszik.

**A vízrendezés és csapadékvíz elvezetés**

Az Önkormányzat biztosítja az egészséges ivóvízellátás szolgáltatását. 2021. január 1-től szolgáltató váltásra kerül sor, a Pannon-Víz Zrt. helyett az AQUA Szolgáltató Kft. fogja az ivóvízzel való ellátást biztosítani.

Csapadékvíz-elvezető rendszer karbantartása indokolt a településen, különös tekintettel az Ady Endre utca vízelvezetésének rendezésére.

**Csatornázás**

A meglévő csatornahálózat üzemeltetője jelenleg a Pannonvíz Zrt., 2021. január 1-től az ívóvízellátáshoz hasonlóan az AQUA Szolgáltató Kft. lesz az üzemeltető.

**A köztemető fenntartása**

Az Önkormányzat kötelező feladatként köteles ellátni a köztemető fenntartással kapcsolatos feladatait. A köztemető fenntartás, mint közszolgáltatás biztosítása és színvonalának emelése érdekében az alábbi feladatok vannak:

* gondoskodni kell a köztemető üzemeltetéséről.
* a köztemető üzemeltetését az önkormányzat végzi.
* biztosítani kell azt, hogy a köztemető megfeleljen a jogszabályokban meghatározott követelményeknek, ezért felül kell vizsgálni a helyi rendeletet.
* ennek érdekében a következő fejlesztésekre, felújításokra van szükség: rendezési terv szerinti fejlesztés megvalósítása, WC kialakítása, ravatalozó felújítása, világítás megoldása, fásítás, a régi, elhanyagolt, nem újraváltott síremlékek egy helyre szállítása, a temető előtt parkolók kialakítása.

**Helyi utak, közutak**

A Képviselő-testület a helyi közutak fenntartásával kapcsolatban törekszik a közúthálózat szilárd burkolattal való ellátására. Valamennyi közút vonatkozásában rendelkezésre állnak a tervek, azok mai áraknak történő átárazását el kell végezni és az Önkormányzat pénzügyi lehetőségei függvényében tervezni kell a megvalósítást.

A közút fenntartását a tevékenység volumenétől függően saját erővel, illetve külső szolgáltatóval együttműködve végezzük. A Képviselő-testület kívánatosnak tartja a közterületek megfelelő színvonalon történő fenntartását, ennek érdekében a következő feladatokat határozza meg:

* Fokozott figyelmet kell fordítani a közterületek gondozására, tisztán tartására.
* Be kell kapcsolódni a más szervek által meghirdetett település virágosítási programba, ehhez kérni kell támogatók, önkéntesek segítségét.
* Gondoskodni kell a közterületek fásításáról, az elöregedett, veszélyes fák kivágásáról és pótlásáról.
* Különösen a következő közterületekre kell koncentrálni:
	+ önkormányzati hivatal, faluház környéke,
	+ önkormányzati intézmények,
	+ játszótér,
	+ sportpálya,
	+ temető,
	+ templom.

A közterület fenntartási feladatokat az önkormányzat látja el.

Az Önkormányzat Képviselő-testülete a játszótérrel kapcsolatban az alábbi feladatokat határozza meg:

* folyamatosan gondozni, ápolni kell a játszótér eszközeit, valamint zöldfelületeit.
* évente balesetvédelmi megelőző karbantartást kell végezni.
* meg kell vizsgálni a játszótér felújítását, esetleg új területre helyezését, EU konform játszótér kialakítását, kerítéssel körbekerítve.

**A köztisztaság és településtisztaság fenntartása**

Kiemelt célok:

* „megelőzés” elvének tudatosítása, alkalmazása, a keletkezett hulladék mennyiségének csökkentése (hulladékhasznosítás),
* zöldhulladék kezelése és hasznosítása, komposztálók kihelyezése
* lakosság tájékoztatása, tudatformálása, környezeti nevelésének fokozása (akciók, programok, szórólapok, óvodai-iskolai nevelés),
* illegális hulladéklerakók felszámolása, kialakulásuk megelőzése,
* szelektív hulladékgyűjtés, sütőolaj begyűjtés működtetése.

A köztisztaság és településtisztaság fenntartási közszolgáltatás biztosítása érdekében az Önkormányzat:

* továbbra is gondoskodik a kommunális hulladék elszállításáról és ártalmatlanításáról; a szolgáltatást az Önkormányzat a Kisalföldi Hulladékgazdálkodási Kft. szolgáltatóval végezteti, a lakók egyedileg kötnek szerződést a szolgáltatóval.
* elősegíti a szelektív hulladékgyűjtés elterjedését, zöldhulladék elhelyezésére szolgáló terület kijelölését,
* évente egy-két alkalommal megszervezi a lomtalanítási akciót,
* évente egy alkalommal szemétgyűjtési akciót szervez a lakosság és a civil szervezetek, valamint a tanulók bevonásával,
* rendszeresen gondoskodik a köztemetőnél található hulladékgyűjtők ürítéséről,
* gondoskodik az önkormányzati közutak téli síkosság-mentesítéséről és a hó eltakarításáról.

**Közbiztonság, helyi tűzvédelem**

Az Önkormányzat feladata a közbiztonsági és tűzvédelmi feladatok ellátásának támogatása, illetve színvonalának javítása.

Ennek érdekében:

* figyelemmel kíséri a tűzvédelmi szabályzattal való rendelkezést,
* tájékoztatást kér a szabályozások évenkénti felülvizsgálatának, a tűzvédelmi oktatás megtartásának és a kapcsolódó nyilvántartások vezetésének megtörténtéről.
* biztosítja a poroltók szakszerű ellenőrzését.
* rendszeresen ellenőrzi a települési tűzriadó alkalmával alkalmazandó sziréna működőképességét.
* közbiztonsági, katasztrófavédelmi referenst működtet részmunkaidőben.
* támogatja a közbiztonság növelését segítő programok, tájékoztatók szervezését, ilyen programok tartását kezdeményezi a rendvédelmi szerveknél.
* kamerarendszert működtet.
* támogatja a polgárőrség működését (szorgalmazza a polgárőr szervezet aktív tevékenységét, helyet biztosít számukra, a lehetőségekhez mérten anyagilag támogatja az eszközbeszerzéseket).
* javaslatokat, észrevételeket tesz a rendőrség helyi munkájának hatékonyabbá tételére,
* felhívja a rendőrség figyelmét a tudomására jutott, közbiztonságot veszélyeztető körülményekre.

**Gondoskodás az egészségügyi ellátásról**

Az Önkormányzat kötelező feladata az egészségügyi alapellátás biztosítása. A Képviselő-testület az egészségügyi szolgáltatást az eddigiekhez hasonlóan kívánja biztosítani.

Fenntartja:

* a vegyes háziorvosi ellátást,
* a védőnői ellátást
* a fogászati alapellátást.

A fenti elvárásokkal összhangban figyelemmel kíséri az egészségügyi alapellátást biztosító háziorvossal és fogorvossal kötött feladat-ellátási szerződések teljesülését.

Figyelemmel kíséri és kihasználja a pályázati lehetőségeket, amelyek az egészségügyi, védőnői ellátás eszközbeszerzésének javítására szolgálnak.

**Gondoskodás a szociális ellátásról**

Az Önkormányzat Képviselő-testülete fontosnak tartja a szociális alapellátások biztosítását, olyan szociális háló megteremtését, amely biztonságot nyújt a település lakosságának. A következő időszakban várható munkanélküliek, betegek, időskorúak és nagycsaládosodok növelhetik a támogatásra szorulók számát, többen kerülhetnek a perifériára, egyes rétegeknél emelkedhet a szegénység.

A szociális ellátó rendszernek fel kell készülni arra, hogy a jelentkező problémákra választ tudjon adni. Az önkormányzat pénzbeli és természetbeni támogatási rendszerét felül kell vizsgálni, hogy a támogatás a megfelelő személyekhez kerüljön.

A Képviselő-testület új szociális rendelet megalkotását tartja szükségesnek, hogy a szociális ellátások jogosultsági köre bővülhessen, és a támogatások mértéke az ellátottakra tekintettel kedvezően változzon.

Az Önkormányzat a következő alap- és szociális szolgáltatásokat biztosítja a Mosonmagyaróvár Térségi Társulás keretében:

1. Szociális alapszolgáltatások
2. étkeztetés,
3. házi segítségnyújtás,
4. jelzőrendszeres házi segítségnyújtás,
5. családsegítés.
6. Gyermekjóléti alapellátások
7. gyermekjóléti szolgálat,
8. gyermekek napközbeni ellátása.

A település lélekszáma alapján bölcsődei ellátás biztosítására nem kötelezett az Önkormányzat, de igény merült fel a település lakossága részéről a bölcsődei ellátásra. A képviselő-testület döntött arról, hogy a felmerülő bölcsődei igényeket a Mosonmagyaróvári Egyesített Bölcsődék Intézményén keresztül fogja biztosítani megállapodás alapján. Cél: bölcsődei csoport, minibölcsőde létrehozása.

Az Önkormányzat csatlakozni kíván a Mosonmagyaróvári Térségi Társulási által fenntartott szociális intézmény alábbi szolgáltatásihoz 2021. január 1. napjával:

* Idősek klubjai
* Gondozóház, Idősek Otthonai.

A Képviselő-testület pénzügyi támogatást biztosít a Hospice Ház működéséhez a **Hospice- Segítő Kéz Alapítvány**on keresztül, ahol a végstádiumú daganatos betegek fekvőbeteg ellátása folyik. Ezt szükség esetén a településen rászorulók is igénybe vehetik.

**Közösségi tér és a sport támogatása**

Az Önkormányzat a közművelődés és kultúra tevékenységekkel kapcsolatban, az önkormányzati rendeletben, illetve a jogszabályokban előírt szolgáltatások biztosítása és a szolgáltatások színvonalának emelése érdekében a következő feladatok ellátásának szükségességét fogalmazza meg:

A közművelődéssel kapcsolatos feladatok:

* felül kell vizsgálni a közművelődési rendeletet, szükség esetén új rendeletet kell alkotni,
* pályázati lehetőségek kihasználása,
* bemutatkozási lehetőséget kell biztosítani a helyi művészek, civil szervezetek számára,
* civil szervezetek bevonása,
* ismeretterjesztő előadássorozatok rendszeres tartása,
* hagyományok őrzése.

A könyvtár működtetése során:

* a könyvtár működtetésének fejlesztése a lakossági igények széles körű kiszolgálása érdekében, a nyitva tartását az igényekhez kell igazítani.
* a könyvállomány gyarapítása érdekében ki kell használni a pályázati lehetőségeket, fogadni kell a magánszemélyek, vállalkozások folyóirat, könyv felajánlásait, illetve anyagi támogatását.

**Tájház**

Az önkormányzat megvásárolta a település legrégebbi házát, az ún. Wurcz-házat a horvát kultúrához való ragaszkodás jeleként, amelyet tájházzá alakított. A tájház országosan műemlékileg védett épület.

A tájház épülete leromlott állapotú, felújításra szorul. Ehhez a pályázati lehetőségeket kell igénybe venni. Az udvar közösségi tér kialakítására alkalmas.

A Képviselő-testület fontosnak tartja a **sporttevékenysé**gekkel kapcsolatos közszolgáltatások további biztosítását is. A község lakossága igényt tart a helyi sportrendezvényekre. E feladat ellátását szolgálja az önkormányzat tulajdonában lévő sportpálya. A képviselő-testület – a lakossági igények szem előtt tartásával – fontosnak tartja a sporttevékenységgel kapcsolatban:

* sportegyesület támogatását
* segíti és szorgalmazza a sportegyesület pályázati tevékenységét
* gondoskodik a település sportéletének helyet adó épületek és pálya folyamatos karbantartásáról, rendben tartásáról.
* a sportpályához kapcsolódva olyan infrastruktúrát épít ki, amely alkalmas helyszínné teszi nagyobb sport, illetve egyéb helyi rendezvény lebonyolítására.
* a művelődési házban ingyenes teremhasználatot biztosít az asztalitenisz, AVIVA torna, mazsorett csoport részére.

**Egészséges életmód közösségi feltételeinek elősegítése:**

A Képviselő-testület az egészséges életmód közösségi feltételeinek elősegítése érdekében a következő közszolgáltatásokat biztosítja, illetve az alábbi intézkedéseket teszi a szolgáltatás színvonalának emelése érdekében:

A Képviselő-testület, az önkormányzati hivatal és az egészségügyi, szociális ellátást végző intézmények, személyek folyamatosan együttműködnek egymással az egészséges életmód feltételinek javítása érdekében.

Támogatja azokat a kezdeményezéseket, melyek az egészséges életmóddal, az egészségmegőrzéssel, az időskorúak problémájával, a hátrányos szociális helyzetbe került személyekkel kapcsolatos felvilágosító, tájékoztató, segítő tevékenységre irányulnak.

Az egészséges életmód feltételeinek biztosítása érdekében ellátja a helyi sporttevékenységgel kapcsolatos feladatokat, így biztosítja a mozgáshoz való helyet. A művelődési házban ingyenes teremhasználatot biztosít női tornához, asztalitenisznek, gyermekek mozgásjavító foglalkozásaira.

A kulturális rendezvények sorába épüljenek be a dohányzás, alkohol, drog fogyasztás nélküli programok.

**Köznevelés**

A község önkormányzati kötelezettségének eleget téve 2 csoporttal működő, napköziotthonos óvodát működtet és fejleszt.

Az Óvoda – nemzetiségi feladatokat ellátva – az óvónő hiány ellenére elismert színvonalon működik. Az előző időszakban az intézmény működési feltételei biztosítottak volt.

Igényként az óvoda udvarának teljes felújítása merült fel. Ennek megoldására a Magyar Faluprogram biztosíthat pályázati lehetőséget.

Közoktatási megállapodás alapján, a Győri Tankerületi Központ fenntartásával, központi állami irányítással nemzetiségi feladatokat ellátó általános iskola működik településünkön 8 osztállyal. Az Önkormányzat a tulajdonosi jog gyakorlója. A színvonalas oktatás érdekében célunk a jó együttműködés fenntartása a tankerülettel.

**ÖKO turisztikai elképzelések**

Az ökoturizmus a természeti értékekre alapozó, a természet értékeit tiszteletben tartó turisztikai programlehetőségeket jelenti.

A település mentes a jelentős környezeti terhelést okozó ipari tevékenységektől. A természeti környezet és a jelenleg gazdasági hátrányként, lemaradásként értelmezett gyenge, kiépítetlen infrastruktúra az ökoturizmus szempontjából akár előnnyé is válhat.

Az ökoturizmus fellendítése érdekében szükséges az ökoturizmusra alkalmas területek helyreállítása, kiemelten kezelve a túraútvonalak, kilátók, pihenőpontok, bemutatóhelyek kialakítása, felújítása a *Mosoni Duna, a Rétárok kanális mentén.*

Fel kell mérni a meglévő gyalogos és kerékpáros túraútvonalakat. A túraútvonalak mentén információs, a látványosságok közelében bemutató táblákat kell elhelyezni, amelyek személyzet nélkül is funkcionálnak.

A kerékpározás környezetbarát közlekedési mód és turisztikai vonzerő is egyben.

**Falusi turizmus**

A falusi turizmus fejlesztése jellemzően helyi kezdeményezésekből táplálkozik. A falusi turizmus fejlesztéséhez szükséges megteremteni a település egyedi arculatát, azonosítani a térségbeli egyedi attrakciókat, erősíteni a helyi identitástudatot.

1. **KÉPVISELŐ-TESTÜLET KÖZÉP- ÉS HOSSZÚ TÁVÚ PROGRAMJA**

**Rövidtávú cél:**

* Ipari Park területeinek értékesítése, az értékesítésből befolyt bevétel fejlesztésre történő felhasználása
* A játszótér melletti focipálya helyén (mely évek óta kihasználatlan) és egyéb területeken építési telkek kialakítása, hogy a fiatalokat a községben lehessen tartani, illetve a fiatalabb generációt a községbe lehessen csábítani
* Temető előtti területen parkoló kialakítása – területcserével, a temetőben urnafal kialakítása, új bejárat nyitása
* Paprétiek orvosi ellátásának átszervezése
* A Magyar Faluprogram pályázati lehetőségeinek kihasználása, falubuszra, óvodaudvar felújítására, közösségi ház felújítására, orvosi gép-műszer beszerzésre
* Tájház felújítása, erre pályázati lehetőség igénybevétele
* Önkormányzati hivatal épületének felújítása

**Középtávú cél:**

* Játszótér felújítása, EU konform játszótér kialakítása, kerítéssel körbekerítve.
* A FAKT Hungária Kft-vel kötött együttműködési megállapodás alapján a terület fejlesztési céljai megvalósításának támogatása, a kft. támogatásával a faluban útépítések megvalósítása.
* Járdaépítések, felújítások elvégzése a pénzügyi lehetőségek függvényében.
* Orvosi rendelő előtt parkoló kialakítása
* Önkormányzat tulajdonában lévő lakások felújítása, hogy azokat szakemberek Bezenyén történő letelepedéséhez tudjuk bérbe adni.
* A már elkészült piactér terv egyes részeinek megvalósítása, amelyek a lakosság érdekeit szolgálják.
* Tűzoltószertár felújítása (Polgárőrség rendelkezésre bocsátása).
* Turisztikai kiadvány készítése
* Túraútvonalak mentén információs táblák kihelyezése, pihenőhelyek kialakítása (pad, asztal, szeméttároló)
1. **Polgármesteri program**

A választási ciklusban az alábbiakat tartom polgármesteri munkám legfontosabb törekvéseinek, fő irányvonalának:

* Legfontosabb feladatunk az, hogy a település működését hosszú távon biztosítsuk.
* Fontos pénzforrást jelentenek a pályázatok. Kötelességünk a kiírásokat állandóan figyelni és amelyiknek a feltételeit el tudjuk fogadni, azt felhasználni a település érdekében.
* Fontosnak tartom a helyi intézmények működőképességének megőrzését a minőség csökkenése nélkül. Ehhez valamennyi dolgozónkat meg kell tartani.
* Meg kell találni azt a lehetőséget, amellyel a helybéliek megélhetését, életminőségét javítani tudjuk.
* Az ifjúság helyben tartása fontos feladata a képviselő-testületnek.
* Továbbra is fontosnak tartom a közösség rendszeres, őszinte tájékoztatását.
* Folyamatosan figyelnünk kell az idősekre, egyedül élőkre.
* Egyházzal való jó együttműködés megőrzése.

A programomban megfogalmazott célok közösek, a sikerek is közösek lesznek, ha a célok megvalósulnak. Célba csak úgy érünk, ha közösen gondolkodunk, közösen cselekszünk a választási kampányban ígérteknek megfelelően.

Bezenye, 2020. április 28.

 Márkus Erika s.k.

 polgármester

**Záradék:**

**A gazdasági programot a képviselő-testület 47/2020.(VI.30.) határozatával hagyta jóvá.**